Կրթության փորձագետ Սերոբ Խաչատրյանը MAMUL.am-ի թղթակցի հետ զրույցում` անդրադառնալով վճարովի դասագրքերի խնդրին և կարծիք հայտնելով ՄԻՊ-ի` ՍԴ-ին ուղղված դիմումի վերաբերյալ, նշեց, որ այսօր կրթության ոլորտում ավելի կարևոր հարցեր կան: «Իհարկե, ես շատ կուզենայի անվճար լինեին դասագրքերը, բայց պետք է մտածել` արդյոք դա լավագո՞ւյն ձևն է ներդրում անելու: Խնդիրն այն է, որ մենք ընտրել ենք մի համակարգ, որը շատ փոքր գումարով փորձում է ինչ-որ հարց լուծել: Յուրաքանչյուր ծնող տարեկան մեկ երեխայի հաշվով 4-5000 դրամ է վճարում դասագրքերի համար: Իմ կարծիքով` Հայաստանում ծնողների 70-80 %-ն ի վիճակի է տարեկան 5000 դրամ վճարել: Հասկանալի է, կան նաև բազմազավակ ընտանքներ, որոնք 2-3 դպրոցահասակ աշակերտ ունեն»,- նկատեց փորձագետը` նշելով, որ եթե անվճար լինեն դասագրքերն, այդ դեպքում, արդեն, թե´ ծնողների համար, թե´ ընդհանրապես, անվճար կրթության կետը կապահովվի: